謀歸寄陽翟李九呂十四兄
作者：晁說之
朝代：宋

paragraphs: 着身到雍隙，故人在陽翟。
白髮何冉冉，清夢徒歷歷。
有美李将軍，詩是萬人敵。
家封異姓王，身老二千石。
呂侯幾世來，蟬冕必踵跡。
如何此孫賢，早饑而晏食。
門前潁水流，屋上嵩山色。
天以延二老，世人何用識。
祇應爾日來，爲我長歎息。
我嘗從之遊，何難此投幘。
籬下菊黄時，鴈背俯可即。
嶽寺講時鐘，婆娑且連屐。